Kristina Razinger

19.12.2013 v gostilni Osvald, Žirovnica

Zahvala in voščilo

Dragi pohodniki in prijatelji

Zopet je leto naokoli, zato smo se tukaj zbrali, da se skupaj poveselimo zadnjič v letu 2013. December je, lepi čas Adventa, ko se odpirajo naša srca in želimo dobro vsem ljudem. Težko sem čakala ta trenutek, da se Vam zahvalim za vse drobne pozornosti, bombončke, šnopčke, kofetke... Posebno zahvalo pa izrekam vsem vodjem za skrb in pomoč: Janezu Komelu, Stanetu, Mirkotu, Mitju, Vavpotiču, ki so nas vedno varno pripeljali do cilja.

Rada bi Vam opisala moje doživljanje gora. Gore mi dajejo navdih in me znova očarajo. Gore so neizmerno večje in starejše od človeka. Mi jih vsak za sebe ponovno raziskujemo in odkrivamo njihove lepote. Gore nas naučijo majhnosti in skromnosti. Dajejo nam vedeti, da smo samo njihovi gostje in le začasni prebivalci. Deliti jih moramo z drugimi prebivalci Zemlje. Njihovo lepoto bodo občudovali še naši zanamci. Vrhovi gora so kot nebesna vrata. Nebo je na dotiku roke, a se ne pusti prijeti. Na vrhu človeka spreletavajo posebni občutki, v katerih se prepleta zadoščenje in rahla tesnoba. Pogled z vrha v dolino nas napolni z močjo in hrepenenjem. Beseda ne more zajeti vseh občutkov, ki napolnijo dušo. Besede ne morejo opisati lepote barv narave, ki se nam kaže v vseh odtenkih v vseh letnih časih.

Ko pride večer, se ozrem v nebo. Zvezda se utrne. Takrat zaželim srečo in mir vsem ljudem, še posebno pa Vam dragi moji Vandrovci – ljubezen in upanje.

Blagoslovljen Božič in Srečno v letu 2014 vam želi

Kristina.